|  |  |  |
| --- | --- | --- |
|  |  |  |
|  |  |  |
| **ΠΑΝΕΛΛΗΝΙΑ ΕΝΩΣΗ ΦΑΡΜΑΚΟΠΟΙΩΝ ΝΟΣΗΛΕΥΤΙΚΩΝ ΙΔΡΥΜΑΤΩΝ****(ΠΕΦΝΙ)****Μιχαλακοπούλου 99****115 27 ΑΘΗΝΑ****ΤΗΛ/FAX: 210 77 53 104****Email: pefni@cosmotemail.gr** |  | Αθήνα, 18/11/2022 |
|  |  |  |

**Δελτίο Τύπου για συνάντηση με τη Μη Εκτελεστική Πρόεδρο του ΕΟΠΥΥ και Πρόεδρο της Επιτροπής Διαπραγμάτευσης Τιμών Φαρμάκων**

Την Πέμπτη 17η Νοεμβρίου 2022 πραγματοποιήθηκε θεσμική συνάντηση της Προέδρου της ΠΕΦΝΙ, κυρίας Δέσποινας Μακριδάκη, και της Γενικής Γραμματέα της ΠΕΦΝΙ, κυρίας Βασιλικής Παπανδρέου, με τη Μη Εκτελεστική Πρόεδρο του ΕΟΠΥΥ και Πρόεδρο της Επιτροπής Διαπραγμάτευσης Τιμών Φαρμάκων, κυρία Βασιλική-Κωνσταντίνα Γκογκοζώτου, για θέματα που συνδέουν την Επιτροπή Διαπραγμάτευσης με τους Νοσοκομειακούς φαρμακοποιούς.

Η Πρόεδρος της ΠΕΦΝΙ, κατά την έναρξη της συνάντησης, υπογράμμισε ότι είναι ιδιαίτερα σημαντικό το γεγονός ότι στη νέα σύνθεση της Επιτροπής τοποθετήθηκε ως επικεφαλής μια έμπειρη Φαρμακοποιός, η οποία έχει διατελέσει σε πολύ σημαντικές θέσεις ευθύνης, ως Αναπληρώτρια Διοικήτρια σε μεγάλο νοσοκομείο της Αθήνας, ως Νοσοκομειακή Φαρμακοποιός αλλά και ως στέλεχος του ΕΟΦ. Η κυρία Γκογκοζώτου, όπως ανέφερε η κυρία Μακριδάκη, γνωρίζει άριστα το αντικείμενο του φαρμάκου, έχει συνεργαστεί αρμονικά και επιτυχώς επί σειρά ετών με την ΠΕΦΝΙ και αντιλαμβάνεται απόλυτα τα θέματα, που απασχολούν τους Νοσοκομειακούς Φαρμακοποιούς.

Στη συνέχεια η κυρία Μακριδάκη αναφέρθηκε θετικά στα υπόλοιπα νέα μέλη της Επιτροπής Διαπραγμάτευσης Τιμών Φαρμάκων, τον κύριο Καραθάνο Χαράλαμπο, Φαρμακοποιό, Ειδικό Σύμβουλο Φαρμακευτικής Πολιτικής του Υπουργού Υγείας, με τον οποίο, όπως σημείωσε, υπάρχει μια διαχρονική σχέση άριστης συνεργασίας, και την κυρία Χριστίνα Αλεξανιάν, που συμμετέχει ως εκπρόσωπος των Νοσοκομειακών Φαρμακοποιών, και η οποία, σύμφωνα με την Πρόεδρο της ΠΕΦΝΙ, διαθέτει το απαραίτητο υπόβαθρο σχετικών γνώσεων και εμπειρίας για να συμβάλλει θετικά στο έργο της Επιτροπής. Τόνισε δε ότι το γεγονός ότι στη συγκεκριμένη επιτροπή, η Πρόεδρος και άλλα 6 μέλη είναι φαρμακοποιοί, δείχνει ότι η νυν ηγεσία του Υπουργείου Υγείας φαίνεται ότι αναγνωρίζει τον σημαντικό ρόλο των φαρμακοποιών στη λήψη καίριων αποφάσεων για την πολιτική της υγείας στην Ελλάδα.

Κατά τη διάρκεια της συνάντησης, η οποία ήταν ιδιαίτερα εποικοδομητική και διεξήχθη σε εξαιρετικό κλίμα, τέθηκαν πολλές σχετικές ερωτήσεις από τις εκπροσώπους της Π.Ε.Φ.Ν.Ι. προς την κυρία Γκογκοζώτου και συζητήθηκε διεξοδικά η σημασία της έγκαιρης ενημέρωσης των Νοσοκομειακών Φαρμακοποιών για τα φάρμακα που προμηθεύονται τα δημόσια νοσοκομεία ΕΣΥ, για τα οποία θεσπίζονται κλειστοί προϋπολογισμοί ή μυστικές συμφωνίες. Η κυρία Γκογκοζώτου ενημέρωσε τις εκπροσώπους της ΠΕΦΝΙ ότι σχεδιάζεται ήδη ο τρόπος άμεσης ενημέρωσης των Διοικήσεων των Νοσοκομείων και των Διευθυντών των Νοσοκομειακών Φαρμακείων για την έκβαση των συμφωνιών, που έχουν κυρωθεί από την Επιτροπή Διαπραγμάτευσης και έχουν εκδοθεί οι Υπουργικές Αποφάσεις για αυτές, πάντα με σεβασμό και ταυτόχρονη τήρηση των συμφωνιών εμπιστευτικότητας. Με αυτόν τον τρόπο, οι Νοσοκομειακοί Φαρμακοποιοί θα γνωρίζουν ποια φαρμακευτικά σκευάσματα συμμετέχουν στους κλειστούς προϋπολογισμούς και για ποια προϊόντα ισχύουν μυστικές συμφωνίες, ώστε να μπορούν να διαχειριστούν με τον καλύτερο δυνατό τρόπο τον διαθέσιμο προϋπολογισμό τους.

Κατά την ολοκλήρωση της συνάντησης η κυρία Μακριδάκη και η κυρία Παπανδρέου ευχήθηκαν στην κυρία Γκογκοζώτου εκ μέρους όλου του ΔΣ της ΠΕΦΝΙ καλή επιτυχία στο δύσκολο και απαιτητικό έργο της και εξέφρασαν την ελπίδα τους για μια ουσιαστική και αγαστή συνεργασία της ΠΕΦΝΙ με τη νέα σύνθεση της Επιτροπής Διαπραγμάτευσης Τιμών Φαρμάκων, προς όφελος των ασθενών και τη βιωσιμότητα του ελληνικού συστήματος υγείας.

|  |  |
| --- | --- |
| Η Πρόεδρος | Η Γενική Γραμματέας |
|  |  |
| Μακριδάκη Δέσποινα  | Παπανδρέου Βασιλική |